A Bizottság határozata
(2003. február 19.)
a pisztrángok vírusos vérfertőzése (VHS) és a pisztrángfélék fertőző vérképzőszervi elhalása (IHN) nevű halbetegségek közül egy vagy több tekintetében mentes övezetek és mentes halgazdaságok jegyzékének létrehozásáról szóló 2002/308/EK határozat harmadik alkalommal történő módosításáról
(az értesítés a C(2003) 558. számú dokumentummal történt)
(EGT vonatkozású szöveg)
(2003/114/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 98/45/EK irányelvvel [1] módosított, a tenyésztett víziállatok és az akvakultúra-termékek forgalomba hozatalát szabályozó állat-egészségügyi feltételekről szóló, 1991. január 28-i 91/67/EGK tanácsi irányelvre [2], és különösen annak 6. cikkére,
mivel:
(1) Ahhoz, hogy a pisztrángok vírusos vérfertőzése (VHS) és a pisztrángfélék fertőző vérképzőszervi elhalása (IHN) nevű halbetegségek közül egy vagy több vonatkozásában megszerezhető legyen a nem mentes övezetben található mentes halgazdaság besorolás, a tagállamok benyújtják a megfelelő indoklásokat és a 91/67/EGK irányelvben meghatározott feltételek teljesítését biztosító nemzeti szabályokat.
(2) A legutóbb a 2002/1005/EK határozattal [3] módosított 2002/308/EK bizottsági határozat [4] megállapítja a mentes övezetek és a nem mentes övezetben található, egyes halbetegségek tekintetében mentes halgazdaságok jegyzékét.
(3) Németország benyújtotta az indoklásokat ahhoz, hogy egy Bajorországban található gazdaság esetében megszerezze a nem mentes övezetben található mentes halgazdaság besorolást a VHS és az IHN vonatkozásában, valamint benyújtotta a mentes besorolás fenntartásához szükséges követelmények betartását biztosító nemzeti szabályokat is.
(4) Az indoklást a Bizottság a tagállamok szakértőinek közreműködésével tüzetesen megvizsgálta.
(5) Az érintett gazdasággal kapcsolatban Németország által benyújtott dokumentációból kiderül, hogy a szóban forgó gazdaság megfelel a 91/67/EGK irányelv 6. cikke követelményeinek. Ezért e gazdaság jogosan kéri a nem mentes övezetben található mentes halgazdaság besorolást és fel kell venni mentes halgazdaságok 2002/308/EK határozat II. mellékletében megállapított jegyzékébe.
(6) A 2002/308/EK határozatot ezért ennek megfelelően módosítani kell.
(7) Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2002/308/EK határozat II. mellékletében a 3.5 szakasz a következő mentes halgazdasággal egészül ki:
"6. | Fischzucht Graf Anlage D-87743 Egg an der Günz | Fischzucht Graf GbR Engishausen 64 D-87743 Egg an der Günz" |
2. cikk
Ennek a határozatnak a tagállamok a címzettjei.
Kelt Brüsszelben, 2003. február 19-én.